Zuma gee ou man R1 000 vir kosArgieffoto Pres. Jacob Zuma het ŉ bejaarde man in Mabopane, naby Pretoria, Vrydag R1 000 gegee om mee kruideniersware te koop. Zuma het Soshanguve, Mabopane en Ga-Rankuwa besoek vir ŉ deur-tot-deur-veldtog, in aanloop tot die verkiesing op 7 Mei. “Hy is ŉ koning, julle kan niks aan hom doen nie,” het Ezekiel Senyolo ná die tyd gesê. “Hy het vir my geld gegee om kos te koop en te eet.” Senyolo, wat alleen in sy asbes-plakkershut woon, het Zuma gevra om vir hulle water en spoeltoilette te voorsien. “Hy het gesê hy sal al ons probleme uitsorteer en ook hierdie asbeshuise wat ons siek maak, platstoot,” het hy gesê. Merriam Dlamini, wat saam met 13 ander mense bly, het vir ŉ werk gevra. Sy wil daarmee graag haar familie onderhou. “Al wat ek wil hê, is ŉ toilet, en ŉ werk, sodat ek vir my familie kan sorg,” het sy gesê. Dlamini het gesê Zuma het belowe om die omgewing te ontwikkel. Baie van die strate is nie geteer nie en sommige huise het nie krane nie. Tydens Zuma se besoeke aan mense in hul huise het sekuriteitspersoneel joernaliste met notaboeke en tablette verhinder om binne te gaan, terwyl joernaliste met kameras wel in die huise toegelaat is. – SAPA